b'\n_START_ARTICLE_\nKarusel\xc4\x97 (kort\xc5\xb3 \xc5\xbeaidimas)\n_START_PARAGRAPH_\n\xe2\x80\x9eKarusel\xc4\x97\xe2\x80\x9c \xe2\x80\x93 kort\xc5\xb3 \xc5\xbeaidimas.\n_START_SECTION_\nEiga\n_START_PARAGRAPH_\nDalijantysis padalija kiekvienam \xc5\xbeaid\xc4\x97jui po 4 kortas. 8 kortos atver\xc4\x8diamos ant stalo. Pradeda \xc5\xbeaid\xc4\x97jas, esantis dalijan\xc4\x8diojo kair\xc4\x97je. Jis gali arba nukirsti koki\xc4\x85 nors kort\xc4\x85 nuo stalo, jei turi toki\xc4\x85 pat rankoje, j\xc4\x85 pad\xc4\x97damas ant to paties rango kortos ir paimdamas. Nukirstos kortos toliau tame padalijime nenaudojamos. Jei ant stalo yra dvi vienodos kortos, jas abi galima nukirsti i\xc5\xa1 karto. Jei ant stalo esan\xc4\x8di\xc5\xb3 keli\xc5\xb3 kort\xc5\xb3 aki\xc5\xb3 suma lygi rankoje esan\xc4\x8dios kortos aki\xc5\xb3 sumai, tai \xc5\xa1ias kortas taip pat galima pasiimti (pvz.: jei ant stalo yra dviak\xc4\x97 ir penkak\xc4\x97, o rankoje yra septynak\xc4\x97, tai \xc5\xa1ias tris kortas galima pasiimti vienu \xc4\x97jimu). Jei prie kurios(-i\xc5\xb3) nors kortos prid\xc4\x97jus kort\xc4\x85, esan\xc4\x8di\xc4\x85 rankoje, aki\xc5\xb3 suma lygi rankoje esan\xc4\x8dios kitos kortos aki\xc5\xb3 sumai, galima ma\xc5\xbeesni\xc4\x85j\xc4\x85 kort\xc4\x85 d\xc4\x97ti ant kort\xc5\xb3, i\xc5\xa1 kuri\xc5\xb3 susidaro ta aki\xc5\xb3 suma, kuri yra rankoje, ta\xc4\x8diau tik kitu \xc4\x97jimu jas visas privaloma nuimti (pvz., ant stalo yra dviak\xc4\x97 ir penkak\xc4\x97, o rankoje yra t\xc5\xabzas (t\xc5\xabzas \xc5\xa1iame \xc5\xbeaidime laikomas vienake) ir a\xc5\xa1tuonak\xc4\x97, tai galima tris kortas sud\xc4\x97ti \xc4\xaf vien\xc4\x85 kr\xc5\xabv\xc4\x85 [2, 5 ir t\xc5\xabz\xc4\x85(1)] ir kitu \xc4\x97jimu paimti nuo stalo su a\xc5\xa1tuonake). Kitas \xc5\xbeaid\xc4\x97jas irgi gali kirsti \xc5\xa1i\xc4\x85 kr\xc5\xabvel\xc4\x99, jei ateina jo eil\xc4\x97 ir jis taip pat turi a\xc5\xa1tuonak\xc4\x99. Ponai (valetas, dama ir karalius) nuo stalo kertami tik poromis, t. y. vienas karalius kerta vien\xc4\x85 karali\xc5\xb3, viena dama \xe2\x80\x93 vien\xc4\x85 dam\xc4\x85. I\xc5\xa1imtis \xe2\x80\x93 jei ant stalo guli trys vienvard\xc4\x97s kortos, pvz., vienu valetu galima nukirsti tris ant stalo gulin\xc4\x8dius valetus ir pan. Tai b\xc5\xabna aktualu padalijimo pabaigoje (apie tai bus v\xc4\x97liau). Pad\xc4\x97jus \xe2\x80\x9e\xc5\xa1luot\xc4\x85\xe2\x80\x9c, paimamos visos ant stalo esan\xc4\x8dios kortos._NEWLINE_Jei negalima atlikti n\xc4\x97 vieno i\xc5\xa1 min\xc4\x97t\xc5\xb3 veiksm\xc5\xb3, reikia pad\xc4\x97ti koki\xc4\x85 nors kort\xc4\x85 ant stalo. Po to kitas pagal laikrod\xc5\xbeio rodykl\xc4\x99 \xc5\xbeaid\xc4\x97jas atlieka tuos pa\xc4\x8dius veiksmus. Kai visi panaudoja visas savo keturias kortas, tas pats \xc5\xbeaid\xc4\x97jas padalija visiems dar po keturias, bet ant stalo daugiau kort\xc5\xb3 neatver\xc4\x8dia. Ir taip, kol baigiasi malka. Paskutines ant stalo likusias kortas paima tas, kuris paskutinis ka\xc5\xbek\xc4\x85 kirto. \xc4\x8cia ir pasirei\xc5\xa1kia ponini\xc5\xb3 kort\xc5\xb3 kirtimas poromis, nes tuo atveju, jeigu \xc5\xbeaidimo eigoje kuris nors \xc5\xbeaid\xc4\x97jas nenukerta ponini\xc5\xb3 kort\xc5\xb3 su \xe2\x80\x9e\xc5\xa1luota\xe2\x80\x9c, j\xc5\xb3 visada yra porinis skai\xc4\x8dius, ir tokia korta galima \xe2\x80\x9esaugoti pabaig\xc4\x85\xe2\x80\x9c, t. y. stengtis nukirsti paskutin\xc4\xaf kart\xc4\x85 padalijime, kad atitekt\xc5\xb3 ir nenukirstosios kortos._NEWLINE_Baigus pirm\xc4\x85j\xc4\xaf padalijim\xc4\x85, apskai\xc4\x8diuojami rezultatai, ir pradedamas antrasis. Kaip min\xc4\x97ta, \xc5\xbeaid\xc5\xbeiama, kol kuris nors \xc5\xbeaid\xc4\x97jas surenka daugiausia ta\xc5\xa1k\xc5\xb3 (fant\xc5\xb3), jis ir laimi partij\xc4\x85._NEWLINE_Lietuvoje da\xc5\xbeniausiai \xc5\xbeaid\xc5\xbeiama poromis \xe2\x80\x93 du prie\xc5\xa1 du. Vienos poros \xc5\xbeaid\xc4\x97jai s\xc4\x97dasi u\xc5\xbe stalo prie\xc5\xa1prie\xc5\xa1iais ir nukirstas kortas deda \xc4\xaf vien\xc4\x85 bendr\xc4\x85 kr\xc5\xabvel\xc4\x99. Partij\xc4\x85 laimi pora, kuri anks\xc4\x8diau surenka 120 ta\xc5\xa1k\xc5\xb3. Jei \xc5\xbeaid\xc4\x97j\xc5\xb3 du ar trys, kiekvienas \xc5\xbeaid\xc5\xbeia individualiai._NEWLINE_Pastaba: jeigu kort\xc5\xb3 komplekte yra ma\xc5\xbeiau kaip 56 kortos, galima \xc5\xbeaisti be kurio nors d\xc5\xbeokerio. 55 kortomis da\xc5\xbeniausiai \xc5\xbeaid\xc5\xbeiama arba be 20, arba be \xe2\x80\x9e\xc5\xa1luotos: (pagal i\xc5\xa1ankstin\xc4\xaf susitarim\xc4\x85). Tokiu atveju \xc5\xbeaidimo prad\xc5\xbeioje ant stalo atver\xc4\x8diamos ne 8, bet 7 kortos. Be \xe2\x80\x9c20" \xc5\xbeaid\xc5\xbeiama iki 90. Jei kort\xc5\xb3 tik 54, \xc5\xbeaid\xc5\xbeiama tik su dviem d\xc5\xbeokeriais \xe2\x80\x93 15 ir 11, o ant stalo atver\xc4\x8diamos 6 kortos, ir \xc5\xbeaid\xc5\xbeiama iki 60.'